Burjassot insta a la Conselleria d’Habitatge a construir pantalles acústiques per a evitar el soroll de la CV-35 a Burjassot
2025-07-24

El regidor de Medi ambient, Sostenibilitat i Mobilitat de l’Ajuntament de Burjassot, Emili Altur, es va reunir divendres passat amb el Secretari Autonòmic d’Habitatge, Obres Públiques i Vertebració del territori, Josep Vicent Boira, per abordar la problemàtica del soroll que genera la CV-35 al seu pas pel municipi.

L’edil ha explicat que, des de la construcció del traçat actual de la CV-35 al seu pas pel terme municipal de Burjassot, han sigut nombroses les queixes veïnals pel nivell de soroll que diàriament suporten els residents en el barri d’Espartero i de Sant Joan, i en particular, els carrers Escalante, Tierno Galván, Pintor Goya, Cardenal Cisneros i Avinguda de la Mare de Déu de la Cabeza. A més, segons Altur, “el traçat actual divideix el terme municipal en dos, la qual cosa fa que el barri Espartero estiga totalment desconnectat de la vida pública i social de la resta del municipi, amb els problemes que açò comporta per al veïnat resident en aquest barri”.

En la reunió, de la qual ambdues parts han destacat la bona sintonia i predisposició, també s’ha abordat la problemàtica situació en la qual quedarà Burjassot si, finalment, es duu a terme la construcció del complex Port Mediterrani, amb uns accessos al municipi desmesuradament congestionats. Altur ha explicat que “la CV-35 suporta ja un nivell de trànsit molt elevat i una construcció d’aquest tipus, en la zona on està projectada, complicaria les arribades i eixides dels veïns i veïnes de Burjassot”.

Finalment, Boira ha convidat a l’Ajuntament de Burjassot a participar en la pròxima reunió informativa sobre l’Anell Verd Metropolità, un nou itinerari circular d’uns 52 quilòmetres de longitud, que recorre l’horta de València i el front litoral, “el projecte més ambiciós en matèria de rutes per a vianants i ciclistes d’aquesta direcció general”, segons les paraules del Secretari Autonòmic.